## DOKUMENTI KONSULTATIV

**Për projektligjin “Për disa ndryshime në ligjin nr. 90/2021, “Për ndarjen e shoqërisë “Hekurudha Shqiptare sh.a””**

|  |
| --- |
| Ministria e Infrastrukturës dhe Energjisë, në kuadër të procesit të konsultimit të projektligjit **“Për disa ndryshime në ligjin nr. 90/2021, “Për ndarjen e shoqërisë “Hekurudha Shqiptare sh.a””** mirëpret sugjerimet nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga përcaktimet e kësaj nisme ligjore.  |

**Kohëzgjatja e konsultimeve:**

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga data 4 Prill deri në 1 Maj 2024. |

**Si të përgjigjeni:**

|  |
| --- |
| Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Infrastrukturës dhe Energjisë, me anë të:1. Regjistrit elektronik në adresën <http://www.konsultimipublik.gov.al>,
2. Në adresën postare të Ministrisë së Infrastrukturës dhe Energjisë: Rr.Abdi Toptani, 4,Tiranë,
3. Në adresën e e-mailit të koordinatorit për konsultimin publik vilma.davidhi@infrastruktura.gov.al,

si dhe nëpërmjet komenteve të drejtpërdrejta në tryezat e konsultimit që eventualisht mund të zhvillohen në Ministrinë e Infrastrukturës dhe Energjisë. |

**Kontakti:**

|  |
| --- |
| Vilma Davidhi, Koordinatore për konsultimin publik në Ministri: vilma.davidhi@infrastruktura.gov.al |

**Datat dhe vendet e takimeve publike:**

|  |
| --- |
| E-Konsultimi: në portalin “Regjistri Elektronik për Njoftimet dhe Konsultimet Publike” 20 ditë pune, duke filluar nga data 4 Prill 2024.  |

**Sfondi i propozimit legjislativ**

|  |
| --- |
| Projektligji “Për disa ndryshime në ligjin nr. 90/2021, “Për ndarjen e shoqërisë “Hekurudha Shqiptare sh.a””, synon që të përmbushë kërkesat e Direktivës 2012/34/BE të Parlamentit Evropian dhe Këshillit, datë 21 nëntor 2012, “Për krijimin e një zone të vetme evropiane hekurudhore”; të bëjë efektive dhe të zbatueshëm dispozitat e Kodit Hekurudhor; të rregullojë organizimin dhe funksionimin e këtij sektori, brenda territorit të Republikës së Shqipërisë, duke e rigjallëruar më tej transportin hekurudhor; Shqipëria të jetë më atraktive për investime në këtë sektor dhe të ketë më shumë mundësi për të përthithur fonde të Bashkimit Evropian. |

**Propozimet**

|  |
| --- |
| Pro Projektligji përmban gjithsej 9 nene dhe më konkretisht: Neni 1, synon të bëjë ndryshimet përkatëse në nenin 1, paragrafi 1, të ligjit nr. 90/2021, ku nga 4 shoqëri pritëse, Hekurudha shqiptare sh.a të ndahet në dy shoqëri pritëse si më poshtë:a) Shoqëria Aksionare për Infrastrukturën Hekurudhore, në vijim Administruesi i Infrastrukturës;b) Shoqëria Aksionare Hekurudhore për transportin e udhëtarëve dhe mallrave, si dhe për mirëmbajtjen e mjeteve lëvizëse, në vijim Sipërmarrësi Hekurudhor.” Gjithashtu, në këtë nen parashikohet që të bëhet një ndryshim në pikën 2, të nenit 1, me qëllim që e drejta e pronarit të shoqërive, të ushtrohet nga ministria përgjegjëse për transportin hekurudhor. Kjo me qëllim dhe menaxhimin më me efikasitet, të këtyre shoqërive, duke pasur në vëmendje që politikat për këtë sektor të transportit bëhen nga ministri përgjegjës për transportin hekurudhor. Në nenin 2, të projektligjit parashikohet që në nenin 3, togfjalëshi “Hekurudhor të Transportit të Udhëtarëve”, i përcaktuar në në titull dhe në përmbajtje të tij, zëvendësohet me togfjalëshin “Hekurudhor për transportin e udhëtarëve”. Në nenin 3, të projektligjit është parashikuar që në nenin 4, togfjalëshi “Hekurudhor të Transportit të Mallrave”, i përcaktuar në titull dhe në përmbajtje të tij, zëvendësohet me togfjalëshin “Hekurudhor për transportin e mallrave”. Në nenin 4, të projektligjit është parashikuar që në nenin 5, togfjalëshi “Sipërmarrësit të Mirëmbajtjes së Mjeteve Hekurudhore”, i përcaktuar në titull dhe në përmbajtje të tij, zëvendësohet me togfjalëshin ““Sipërmarrësit për Mirëmbajtjen e Mjeteve Hekurudhore” Në nenin 5, propozohen të bëhen dy ndryshime në paragrafët 1 dhe 7, të nenit 6, me qëllim dhënien e tagrit ministrisë përgjegjëse për transportin hekurudhor për të realizuar procedurën e krijimit të shoqërive të reja dhe saktësimin e ministrisë përgjegjëse për administrimin e pronave publike dhe shtetërore”. Në nenin 6, të projektligjit, po me qëllim kryerjen e saktësimeve duke qenë se të drejtat e pronarit do të ushtrohen nga ministri përgjegjës për transportin hekurudhor, është bërë ndryshimi i togfjalëshit të ministrit përgjegjës për ekonominë. Neni 7, parashikon, ndryshimin e nenit 9, në tërësi, duke përcaktuar në mënyrë më të qartë të gjithë periudhën kalimtare derisa këto shoqëri që pritet të krijohen të jenë të qëndrueshme nga ana financiare dhe të garantojnë funksionimin e tyre.  Neni 8, parashikon që kudo në ligj, togfjalëshi “katër shoqërive” dhe “katër kompanive”, zëvendësohet me togfjalëshin “dy shoqërive”, kjo për efekt saktësimi. Ndërkohë neni 9, parashikon hyrjen në fuqi të ligjit. |

**Pyetjet**

|  |
| --- |
| Çështjet kryesore që mendojmë se duhet të diskutohen lidhur me këtë nismë ligjore janë:* A mendoni se përmbajtja e projektligjit “Për disa ndryshime në ligjin nr. 90/2021, “Për ndarjen e shoqërisë “Hekurudha Shqiptare sh.a””, vendos në mënyrën e duhur standartet e kërkuara nga direktiva Evropiane 2012/34/BE të Parlamentit Evropian dhe Këshillit, datë 21 nëntor 2012, “Për krijimin e një zone të vetme evropiane hekurudhore” me qëllim të bëjë efektive dhe të zbatueshëm dispozitat e Kodit Hekurudhor?
* A mendoni se ka elementë të tjerë që duhet të përfshihen në këtë projektligj?
 |